Limpopo-toetssentrum gesluitArgieffoto Ses persone, insluitend drie rybewys-eksaminatore, is in hegtenis geneem op aanklag van korrupsie en ŉ toetssentrum is Dinsdag in Limpopo gesluit. Simon Zwane, woordvoerder van die Padverkeersbestuurskorporasie (RTMC), het gesê die ses persone is in hegtenis geneem ná ŉ 18 maande lange ondersoek deur die nasionale teenkorrupsie-eenheid en die direktoraat vir prioriteitsmisdaadondersoeke (die Valke) in die Nkowankowa- informele nedersetting buite Tzaneen. “Geheime beamptes, wat onder Operasie Kode 14 werksaam was, het die beamptes uitgeken wat betrokke was in korrupsie-bedrywighede by die lisensiëringskantoor. Die ondersoek het tot die inhegtenisneming gelei van drie rybewys-eksaminatore en drie burgerlike fasiliteerders.” Die beamptes, onderskeidelik 46, 49 en 55 jaar oud, sal vandeesweek in die Ritavi-landdroshof verskyn en die fasiliteerders, tussen 37 en 57 jaar oud, sal by hulle aansluit. Die siviele fasiliteerders het na bewering as middelmanne opgetree en die omkoopbetalings hanteer tussen die aansoekers vir rybewyse en die eksaminatore. Zwane het gesê die toetssentrum is gesluit ná die eksaminatore in hegtenis geneem is. Twee eksaminatore is nog soek. Hy het gesê daar was korrupsie en omkopery betrokke by die uitreiking van rybewyse. Hy het gesê dit lei tot die land se hoë ongelukskoers. “Motorbestuurders wat nie behoorlik opgelei is nie, maak foute wat voorkom kon word en veroorsaak onnodige ongelukke wat tot beserings en sterftes lei.”